
Rugăciunile începătoare 


În numele Tatălui și al Fiului şi al Sfântului Duh, Amin. 


Slavă Ţie, Dumnezeul nostru, Slavă Ţie ! 


Împărate ceresc, Mângâietorule, Duhul Adevărului, care pretutindenea eşti, şi 
toate le implineşti, Vistierul bunătăţilor şi Dătătorule de viaţă, vino şi te 
sălăşluieşte întru noi, şi ne curăţeşte pe noi de toată intinăciunea, şi mântuieşte, 
Bunule, sufletele noastre. 


Sfinte Dumnezeule, Sfinte tare, Sfinte fără de moarte, miluieşte-ne pe noi. 
Sfinte Dumnezeule, Sfinte tare, Sfinte fără de moarte, miluieşte-ne pe noi. 
Sfinte Dumnezeule, Sfinte tare, Sfinte fără de moarte, miluieşte-ne pe noi. 


Slavă Tatălui şi Fiului şi Sfântului Duh. Și acum şi pururea şi în vecii vecilor. 
Amin. 


Preasfântă Treime, miluieşte-ne pe noi; 

Doamne, curăţeşte păcatele noastre; 

Stăpâne, iartă fărădelegile noastre; 

Sfinte, cercetează şi vindecă neputinţele noastre, pentru numele Tău. 


Doamne miluieşte (de 3 ori) 


Slavă Tatălui şi Fiului şi Sfântului Duh. Și acum şi pururea şi în vecii vecilor. 
Amin. 


Tatăl nostru, care eşti în ceruri, Sfinţească-se numele Tău, vie împărăţia Ta, 
facă-se voia Ta precum în cer aşa şi pe pământ. Pâinea noastră cea spre fiinţă 
dă-ne-o nouă astăzi. Și ne iartă nouă greşalele noastre, precum şi noi iertăm 
greşiţilor noştri. Şi nu ne duce pe noi în ispită, ci ne izbăveşte de cel rău. 


[Dacă este preot de faţă, zice: Că a Ta este împărăţia şi puterea şi slava, a Tatălui 
şi a Fiului şi a Sfântului Duh, acum şi pururea şi în vecii vecilor.] 


Strana: Amin. 
Dacă nu este preot de faţă, diaconul, monahul sau mireanul rosteşte: Pentru rugă- 


ciunile Sfinților părinţilor noştri, Doamne lisuse Hristoase, Fiul lui Dumnezeu, 
miluieşte-ne pe noi. Amin. 


Apoi troparele de umilinţă, glasul 6: 


Miluieşte-ne pe noi, Doamne, miluieşte-ne pe noi, că nepricepându-ne de nici un 
răspuns, această rugăciune aducem ie, ca unui Stăpân, noi, păcătoşii robii Tăi, 
miluieşte-ne pe noi. 


Slavă Tatălui şi Fiului şi Sfântului Duh. 


Doamne, miluieşte-ne pe noi, că întru Tine am nădăjduit; nu Te mânia pe noi 
foarte, nici pomeni fărădelegile noastre, ci caută şi acum ca un Milostiv şi ne 
izbăveşte pe noi de vrăjmaşii noştri, că Tu eşti Dumnezeul nostru şi noi Suntem 
poporul Tău, toţi lucrul mâinilor Tale şi numele Tău chemăm. 


Şi acum şi pururea şi în vecii vecilor. Amin. 


Uşa milostivirii deschide-o nouă,binecuvântată Născătoare de Dumnezeu, ca să 
nu pierim cei ce nădăjduim întru tine, ci să ne mântuim prin tine din nevoi, că tu 
eşti mântuirea neamului creştinesc. 


Apoi: 


Cred Într-Unul Dumnezeu, Tatăl Atoțiitorul, Făcătorul cerului şi al pământului, 
al tuturor celor văzute şi nevăzute. 

Și întru Unul Domn lisus Hristos, Fiul lui Dumnezeu, Unul-Născut, care din 
Tatăl S-a născut, mai înainte de toţi vecii. Lumină din Lumină, Dumnezeu 
adevărat din Dumnezeu adevărat, Născut, nu făcut, Cel de o fiinţă cu Tatăl, prin 
care toate s-au făcut. 

Care pentru noi oamenii şi pentru a noastră mântuire.S-a pogorât din ceruri Şi 
S-a întrupat de la Duhul Sfânt şi din Maria Fecioara Şi S-a făcut om. 

Şi S-a răstignit pentru noi în zilele lui Pilat din Pont, Și a pătimit şi S-a îngropat. 
Şi a înviat a treia zi după Scripturi . 

Şi S-a suit la ceruri şi Şade de-a dreapta Tatălui. Şi iarăşi va să vină cu slavă, să 
judece viii şi morţii, A cărui Împărăţie nu va avea Sfârşit. 

Şi întru Duhul Sfânt, Domnul de viaţă Făcătorul, care din Tatăl purcede, 

Cela ce împreună cu Tatăl şi cu Fiul este închinat şi Slăvit, care a grăit prin 
prooroci. 

Întru-una Sfântă Sobornicească şi apostolească Biserică, 

Mărturisesc un botez întru iertarea păcatelor, 

Aştept învierea morților şi viaţa veacului ce va să fie. Amin ! 


Condacul 1 

Născătoare de Dumnezeu, aleasă ca Maică prea curată a Celui Preaînalt dintre toate 
neamurile, cântări de biruinţă şi de mulţumire îți aducem ţie; şi şezând cu evlavie, 
cu umilință şi cu frică de Dumnezeu înaintea icoanei tale celei făcătoare de minuni 
de la Bacikovo, ni se pare că stăm înaintea celei mai cinstite decât Heruvimii şi 
mai slăvite fără de asemănare decât Serafimii. Pentru aceasta, te rugăm să ne aperi 
pe noi de toţi vrăjmaşi văzuţi şi nevăzuţi, ca plini de bucurie să-ţi cântăm ţie: Bu- 
cură-te, Stăpână, Maica lui Dumnezeu, ajută-ne pe noi în ziua Judecăţii la înfri- 
coşătorul Prestol, iartă-ne greşalele noastre, nouă şi tuturor blagocestivilor creş- 
tini! 


Icosul 1 

Înger al Domnului a fost trimis din cer ca să arate în minunată lumină peştera în 
care, ca o prea scumpă comoară, se afla ascunsă icoana ta, de Dumnezeu Născă- 
toare. lar noi, minunându-ne de prea înţelepciunea cea dumnezeiască, care a bine- 
voit să ne descopere această sfinţenie a ta nu printr-un oarecare om de frunte, ci 
printr-un creştin simplu, un păstor curat cu inima, astfel te înălțăm: 

Bucură-te, că icoana ta s-a arătat nu celor înţelepţi şi slăviţi cu numele, ci unui păs- 
tor simplu, sărac cu duhul; 

Bucură-te, căci prin aceasta ne înveţi smerenia şi blândeţea; 

Bucură-te, căci prin naşterea ta ai unit cele pământeşti cu cele cereşti; 

Bucură-te, că pruncă fiind, ai urcat treptele bisericii fără vreun ajutor; 

Bucură-te, căci ai fost dusă în Sfânta Sfintelor de Duhul Sfânt; 

Bucură-te, căci acolo ai primit hrană din mâna Arhanghelului; 

Bucură-te, Stăpână, căci ai fost aleasă ca Maică a Domnului de Dumnezeu-Tatăl; 
Bucură-te, căci ai primit pe Duhul Sfânt; 

Bucură-te, bucurie şi mângâiere în necazurile noastre; 

Bucură-te, potolirea întristării noastre; 

Bucură-te, Stăpână, Maica lui Dumnezeu, ajută-ne pe noi în ziua Judecăţii la 
înfricoşătorul Prestol, iartă-ne greşalele noastre, nouă şi tuturor blagocestivilor 
creştini! 


Condacul al 2-lea 

Văzând prea cuviosul părinte şi egumen că cele povestite de păstor despre vederea 
în lumină a icoanei tale sunt vrednice de crezare, a adunat pe toţi fraţii mănăstirii, 
ca să meargă împreună în acel loc şi să se închine Preacuratei. Şi, ajungând la 
sfânta icoană, cu frică plină de evlavie au ridicat-o deasupra capetelor lor, ca să fie 
văzută de toţi şi credincioşii să i se închine ei, cântând lui Dumnezeu: Aliluia! 


Icosul al 2-lea 


Înţelegând că Sfânta a binevoit ca chipul ei să fie aşezat şi să rămână în biserica 
cea mare a mănăstirii închinată ei, toţi monahii s-au bucurat cu bucurie nespusă, că 
vor putea astfel în orice zi şi în orice ceas să-i aducă Maicii prea curate cântare de 
rugăciune şi să-i slavoslovească unele ca acestea: 

Bucură-te, Maică Preasfântă şi Fecioară, care ai binevoit să descoperi prea cinstitul 
tău chip nouă, celor necuraţi; 

Bucură-te, Împărăteasă a cerului, care ai binevoit să ne cercetezi pe noi, cei ce sun- 
tem robi ai păcatului; 

Bucură-te, căci primeşti rugăciunile noastre din buze necurate; 

Bucură-te, căci nu-ţi ascunzi chipul tău de vederea noastră plină de necurăţie; 
Bucură-te, soare pentru cei cu inima întunecată de necazuri; 

Bucură-te, fulger, care arzi pe cei mândri şi cu mintea deşartă, care îndrăznesc fără 
teamă să privească la tine; 

Bucură-te, că iau binecuvântare de la icoana ta toţi cei care cinstesc în chip drept- 
măritor icoanele; 

Bucură-te, aspră mustrătoare a ereticilor luptători împotriva icoanelor; 

Bucură-te, bucurie şi acoperământ al monahilor din sfânta ta mănăstire; 

Bucură-te, că şi pe mireniui care vin să se închine la icoana ta nu-i lipseşti de ajutor; 
Bucură-te, pururea fericită, căci tu cauţi orice suflet pierdut; 

Bucură-te, cea prea nevinovată, mijlocitoarea celor păcătoşi; 


Bucură-te, Stăpână, Maica lui Dumnezeu, ajută-ne pe noi în ziua Judecăţii la 
înfricoşătorul Prestol, iartă-ne greşalele noastre, nouă şi tuturor blagocestivilor 
creştini! 


Condacul al 3-lea 

Puterea Celui Preaînalt adumbreşte pe toţi cei care păşesc cu credinţă spre sfântă 
icoana ta, prea binecuvântată Maică a lui Dumnezeu, şi nimeni nu pleacă de la 
aceasta fără să primească ajutor îndestulat. Şi cine ar putea să socotească mulțimea 
suspinelor şi râurilor de lacrimi vărsate înaintea prea scumpului tău chip, ca o jertfă 
bine primită, adusă, în numele tău, Preasfintei Treimi, căreia îi cântăm: Aliluia! 


Icosul al 3-lea 

Purtând grijă neîncetată pentru toţi cei care păşesc pragul bisericii tale, tu, Năs- 
cătoare de Dumnezeu, ai voit ca icoana ta să fie aşezată de-a dreapta intrării în 
biserică, încât să vezi cu ce inimă intră fiecare în casa ta şi ca cei credincioşi încă 
de la primii paşi în sfântul locaş să-ţi cânte unele ca acestea: 

Bucură-te, nouă portăriţă arătată în hotarele Rodopilor; 

Bucură-te, cea prin care se deschid porțile Raiului; 

Bucură-te, Împărăteasă prea bună sosită din îndepărtata ţară a Iviriei; 


Bucură-te, Maică prea iubitoare care înfrăţeşti duhovniceşte neamul cel creştinesc 
din Iviria cu neamurile din Balcani; 

Bucură-te, luceafăr al venirii lui Hristos; 

Bucură-te, că vezi adâncul sufletului şi inimilor oamenilor; 

Bucură-te, Maică a înţelepciunii şi acoperământ al fecioriei; 

Bucură-te, dumnezeiască binecuvântare a însoţirii celei cinstite; 

Bucură-te, că nu ai lăsat părţile Rodopilor în anii jugului credinţei agarene şi ai lip- 
sei de credință; 

Bucură-te, că nu ne laşi nici pe noi, care ne lepădăm de tine şi de Fiul tău; 
Bucură-te, izvor de viată al milostivirui pentru sufletele noastre; 

Bucură-te, îndrumătoare a vieţii noastre; 

Bucură-te, Stăpână, Maica lui Dumnezeu, ajută-ne pe noi în ziua Judecăţii la 
înfricoşătorul Prestol, iartă-ne greşalele noastre, nouă şi tuturor blagocestivilor 
creştini! 


Condacul al 4-lea 

Vifor de gânduri îndoielnice având intru sine prea cuvioşii monahi, s-au înfricoşat 
văzând, prea cinstită Maică a lui Dumnezeu, cum prea minunata ta icoană s-a făcut 
nevăzută de la locul în care stătuse şi, căutând-o pe ea pretutindeni, nu au putut să 
o afle. Şi înțelegând, Născătoare de Dumnezeu, că tu ţi-ai ascuns chipul tău pentru 


că te-ai scârbit de neîmplinirea făgăduinţelor monahale, s-au grăbit să aducă po- 
căinţă din adâncul inimii, ca din nou să se învrednicească de icoana ta şi iarăşi să 
cânte înaintea acesteia: Aliluia! 


Icosul al 4-lea 

Auzind prea cuvioşii părinţi vuiet de ape multe şi apucând în susul râului - mai 
înainte cu apă puţină, care nu era bună de băut, iar acum iute curgătoare şi minu- 
nată la gust - au aflat icoana ta, Născătoare de Dumnezeu, ca pe cel mai de preţ 
diamant în peştera numită Kluviata, şi toţi, într-un singur glas, au început să te prea 
slăvească pe tine aşa: 

Bucură-te, fecioară neîntinată şi prea cinstită; 

Bucură-te, Maică iubitoare de fii, căci repede laşi uitării scârbele aduse ţie; 
Bucură-te, că pedepseşti trupul ca să mântuieşti sufletul; 

Bucură-te, că ne lipseşti de cele vremelnice ca să ne dăruieşti cele veşnice; 
Bucură-te, căci pentru tine râul Ceaia tresaltă în chip luminos; 

Bucură-te, izvor de apă vie; 

Bucură-te, mijlocitoare de Dumnezeu înţelepţită a preoţilor celor evlavioşi; 
Bucură-te, prestol de foc al Împăratului Hristos, Dumnezeul nostru cel fără de 
moarte; 

Bucură-te, nădejde a celor deznădăjduiți; 


Bucură-te, mângâiere a celor nemângâiaţi; 

Bucură-te, bucurie neașteptată a celor păcătoşi; 

Bucură-te, grabnic ascultătoare a celor care s-au lepădat de lume; 

Bucură-te, Stăpână, Maica lui Dumnezeu, ajută-ne pe noi în ziua Judecăţii la 
înfricoşătorul Prestol, iartă-ne greşalele noastre, nouă şi tuturor blagocestivilor 
creştini! 


Condacul al 5-lea 

Cerul s-a pogorât pe pământ şi pământul s-a înălțat până la cer. Îngerii şi oamenii 
împreună au dănţuit, minunată Fecioară şi Maică a Domnului când icoana ta în 
chip nevăzut purtată de Heruvimi şi înaintea vederii a mulţime de norod înălţată de 
mâinile părintelui egumen, a apucat calea către mănăstire, ca să meargă la locul ei 
de mai înainte. O, nespus Paşte al Maicii lui Dumnezeu, cuprins în bucuria Paştelui 
lui Hristos, când cerul şi pământul proslăvesc Preasfânta Treime, cântând: Aliluia! 


Icosul al 5-lea 

Înţelepţiţii de Dumnezeu, cinstitori ai Sfinte Maici şi Fecioare, au văzut în mâinile 
părintelui egumen cinstită icoana ei şi ochii inimii lor te-au zărit atunci însăşi pe 
tine, mijlocitoare prea putemică. Şi, vărsând lacrimi de umilinţă, cu toţii ţi-au cân- 
tat aşa: 

Bucură-te, Născătoare de Dumnezeu Fecioară, prea luminos şi plin de veselie praz- 
nic al nostru; 

Bucură-te, Preacurată, care ai luminat îndoit Paşte în sufletele noastre; 

Bucură-te, fiică a lui David, care ai primit cu smerenie închinarea Arhanghelului; 
Bucură-te, toiag de fier al lui Aaron, Stăpână, care te-ai supus pe tine până la capăt 
voi celei dumnezeieşti; 

Bucură-te, cea plină de har, Marie, căci Domnul este cu tine; 

Bucură-te, căci binecuvântată eşti tu între femei; 

Bucură-te, că binecuvântat este rodul pântecelui tău; 

Bucură-te, că ai născut pe Mântuitorul sufletelor noastre; 

Bucură-te, bucuria noastră, înaintea căreia orice bucurie pământească e ca o umbră 
a morţii înaintea soarelui purtător de viaţă; 

Bucură-te, căci doar ţie Domnul Dumnezeu îți împlineşte toată cererea; 

Bucură-te, Împărăteasă a toată lumea, căci în chip binecuvântat tămăduieşti 
neputinţele noastre; 

Bucură-te, izbăvitoare din orice necaz, scârbă şi pieire; 

Bucură-te, Stăpână, Maica lui Dumnezeu, ajută-ne pe noi în ziua Judecăţii la 
înfricoşătorul Prestol, iartă-ne greşalele noastre, nouă şi tuturor blagocestivilor 
creştini! 


Condacul al 6-lea 

Cei doi blagocestivi fraţi - Ignatie şi Atanasie - fiind purtători ai propovăduirii pu- 
terii celei dumnezeieşti, arătată prin sfântă icoana ta, Fecioară, pe aceasta au în- 
frumuseţat-o cu aur şi cu argint pe deasupra, ca ea sa fie îmbrăcată asemenea Împă- 
rătesei cerurilor, care Fiului şi Dumnezeului ei plină de veselie îi cântă: Aliluia! 


Icosul al 6-lea 

Strălucind har în chip minunat icoana ta, Preasfântă şi de Dumnezeu iubitoare 
Maică, luminează hotarele Rodopilor, cu nespuse minuni din vechime şi până în 
zilele noastre. O, Stăpână a noastră, împărăteasă şi Doamnă! Tu întotdeauna îti 
întinzi mâinile tale înaintea prestolului Preasfintei Treimi şi te rogi pentru noi. Nu 
trece cu vederea această nevrednică rugăciune a noastră pe care o înălţăm către tine 
în acest chip: 

Bucură-te, Împărăteasă, căci toate hainele tale dau mireasmă de smirnă, aloe şi ca- 
sia; 

Bucură-te, căci oştenii împărăteşti, Abasie şi Grigorie, au fost cinstiţi de tine; 
Bucură-te, Fiică a lui Dumnezeu - Tatăl îmbrăcată pe de-a-ntregul în aur din Ofir; 
Bucură-te, căci Împăratul împăraţilor a râvnit cu putere la frumuseţea ta; 

Bucură-te, că nu ai trecut cu vederea darul bine credincioşilor frați Ignatie şi Ata- 
nasie; 

Bucură-te, mântuire pentru noi şi pentru fiii noştri; 

Bucură-te, căci tu ai fost prima martoră a învierii lui Hristos; 

Bucură-te, că întreg pământul dănţuieşte şi toți îngerii cântă în cer: „Hristos a 
înviat din morţi, cu moartea pre moarte călcând, şi celor din morminte viaţă 
dăruindu-le!"'; 

Bucură-te, prigonitoare a cetelor diavoleşti din Biserică; 

Bucură-te, cea care, precum un fulger, arzi pe vrăjitori şi pe descântători; 
Bucură-te, ceea ce înduioşezi inimile cele rele; 

Bucură-te, tămăduitoare a rănilor duhovniceşti şi trupeşti; 

Bucură-te, Stăpână, Maica lui Dumnezeu, ajută-ne pe noi în ziua Judecăţii la 
înfricoşătorul Prestol, iartă-ne greşalele noastre, nouă şi tuturor blagocestivilor 
creştini! 


Condacul al 7-lea 

Când multpătimitorul Sfânt patriarh Eftimie a fost chemat să se strămute din 
această lume înşelătoare, a fost surghiunit el de necredincioşii agareni în mănă- 
stirea ta de la Bacikovo, Preasfântă Stăpână a noastră, Născătoare de Dumnezeu. 
Și aici, înaintea sfintei tale icoane, a cerut de la tine mari şi bogate milostiviri 
pentru poporul robit, care fusese încredinţat Sfintei şi de viaţă dătătoarei Treimi, 
căreia îi cântăm: Aliluia! 


Icosul al 7-lea 

Nou semn al îndurării tale ai arătat, Stăpână, când ai întins acoperământul tău asu- 
pra părților noastre, păzind credinţa cea dreptmăritoare de iataganul agarenilor 
celor răi, de înşelăciunea ereticilor celor necuraţi - a lupilor îmbrăcaţi în piei de 
oale - ca plini de mulţumire să te prea mărim pe tine astfel: 

Bucură-te, gură de aur cuvântătoare a Sfântului Eftimie, patriarhul de Târnovo; 
Bucură-te, mângâiere dulce în ostenelile cele pustniceşti ale prea cuviosului părin- 
telui nostru loan de Rila, făcătorul de minuni; 

Bucură-te, cetate bine primită a nevoinţelor cele muceniceşti ale răbdătorilor de 
patimi Gheorghe şi Nicolae de la Serdica şi Sfânta Zlata din Meglenia; 

Bucură-te, slobozitoarea noastră de sub stăpânirea diavolului; 

Bucură-te, Fecioară prea curată, căci Fiul tău a înviat a treia zi din mormânt; 
Bucură-te, noule Ierusalime, că slava Domnului peste tine a răsărit; 

Bucură-te, cea aleasă de Dumnezeu- Tatăl; 

Bucură-te, sălaş al lui Dumnezeu-Cuvântul; 

Bucură-te, biserică a Sfântului Duh; 

Bucură-te, adăpost tainic al creştinilor celor dreptmăritori de cursele lui antihrist; 
Bucură-te, Maică a lui Dumnezeu, floare neveştejită; 

Bucură-te, întru-tot bună Stăpână, cea plină de umilinţă, şi mântuire a noastră; 
Bucură-te, Stăpână, Maica lui Dumnezeu, ajută-ne pe noi în ziua Judecăţii la 


înfricoşătorul Prestol, iartă-ne greşalele noastre, nouă şi tuturor blagocestivilor 
creştini! 


Condacul al 8-lea 

Înfăţişarea prea minunată a icoanei tale şi mulțimea îndurărilor izvorâte printr-însa, 
0, Născătoare de Dumnezeu, grabnică ajutătoare în necazuri, a primit-o cu credință 
soția cea stearpă, care după ani îndelungaţi de cinstită nuntă nu avea copii; şi ea a 
cerut de la tine întru-tot milostivă, prunc în pântecele ei. lar noi, auzind despre 
această prea slăvită minune înfăptuită la icoana ta, îi cântăm lui Dumnezeu cântare 
de laudă: Aliluia! 


Icosul al 8-lea 

Neamurile toate te fericesc pe tine, Maică prea bună a prea bunului Împărat, ca pe 
o grabnică ajutătoare şi izbăvitoare din orice nevoie, necaz şi primejdie, şi ale- 
gându-te pe tine, prea curată şi prea binecuvântată, ca îndrumătoare a vieţii lor, îţi 
aduc ţie ca pe un prea scump dar cântări precum acestea: 

Bucură-te, tămăduitoare a tuturor celor bolnavi; 

Bucură-te, izbăvitoare din toate nevoile şi năpastele; 

Bucură-te, Preacurată, căci tu tămăduieşti sufletul împreună cu trupul; 

Bucură-te, milostivă, căci dăruieşti prunci soților celor neroditori; 


Bucură-te, purtătoare de grijă a copiilor; 

Bucură-te, Maică a orfanilor; 

Bucură-te, hrănitoare a celor înfometați; 

Bucură-te, bogăţie a celor sărmani; 

Bucură-te, izvor al nemuririi, care ne-ai înviat pe noi, cei omorâţi de păcat; 
Bucură-te, mană cerească, cea care ne-ai învrednicit pe noi, nevrednicii, să ne 
împărtăşim cu prea cinstitul Trup şi prea curatul Sânge ale Fiului tău şi Dumne- 
zeului nostru; 

Bucură-te, semn al îndurărilor lui Dumnezeu pentru lume; 

Bucură-te, egumenă cerească a celor ce duc viaţă monahală; 

Bucură-te, Stăpână, Maica lui Dumnezeu, ajută-ne pe noi în ziua Judecăţii la 
înfricoşătorul Prestol, iartă-ne greşalele noastre, nouă şi tuturor blagocestivilor 
creştini! 


Condacul al 9-lea 

Toate Oştirile îngereşti te măresc pe tine, prea curată Fecioară, însă tu te înduri şi 
către rugăciunea noastră omenească neputincioasă. Şi, văzând cum ocroteşti cu 
cinstita ta icoană de înşelăciunile celor diavoleşti pe cei drepţi şi pe cei păcătoşi, pe 
cei bogaţi şi pe cei săraci, pe cei învăţaţi şi pe cei simpli şi pe toţi oamenii care te 
cinstesc cu dreaptă mărire, prea slăvim pe Dumnezeu Cel în Treime mărit, cântând 


Tatălui şi Fiului şi Sfântului Duh: Aliluia! 


Icosul al 9-lea 

Pe ritorii cei aprigi luptători împotriva icoanelor îi vedem ca pe nişte peşti fără de 
glas, atunci când aud de minunile tale cele prea mărite, pe care le reverşi ca pe un 
mir de mult preţ prin icoana ta, Maică a Dumnezeului Celui Preaînalt, pentru că nu 
caută să înțeleagă că cinstirea dată chipului urcă la chipul cel dintâi şi la însuşi 
Dumnezeu în prea slăvita Treime. lar noi, cinstind cu dreaptă mărire sfintele tale 
icoane, ne închinăm sfântului tău chip, Născătoare de Dumnezeu, cu credinţă şi cu 
evlavie, şi te chemăm aşa: 

Bucură-te, scară care ne înalţi de pe pământ către Împărăţia cea cerească; 
Bucură-te, apă vie, care curăţeşti păcatele cele de moarte; 

Bucură-te, pisc de neatins pentru înţelepţii cei deşerţi; 

Bucură-te, credinţă plină de tihnă a celor care aleargă către tine; 

Bucură-te, prea bună Maică a Întru-tot bunului Fiu, care ridici din patul de boală pe 
cei părăsiţi de doctori; 

Bucură-te, Stăpână, că nu te îngreţoşezi să ştergi lacrimile noastre cu omoforul tău; 
Bucură-te, împăciuitoare a tulburănilor şi certurilor din familie; 

Bucură-te, straşnică mustrătoare a acelora care îşi ucid pruncii în pântece; 
Bucură-te, că auzi tânguielile noastre; 


Bucură-te, că le ridici pe ele la Sfânta Treime; 

Bucură-te, de Dumnezeu iubitoare, Împărăteasă, Născătoare de Dumnezeu; 
Bucură-te, sporitoare a grânelor; 

Bucură-te, Stăpână, Maica lui Dumnezeu, ajută-ne pe noi în ziua Judecăţii la 
înfricoşătorul Prestol, iartă-ne greşalele noastre, nouă şi tuturor blagocestivilor 
creştini! 


Condacul al 10-lea 

Voind să mântuiască lumea Preasfânta, de viaţă dătătoarea şi nedespărţita Treime 
te-a ales pe tine, Fecioară, ca Maică a Cuvântului Celui întrupat şi ca cel mai de 
preţ vas al bunăvoinţei Sale pentru noi, cei căzuţi în robia diavolului. Şi, văzând 
noi că eşti cea mai vrednică dintre toate fiicele oamenilor din toate vremurile, prea 
slăvind pe Dumnezeu-Tatăl, pe Dumnezeu-Fiul şi pe Dumnezeu-Duhul Sfânt nu 
ca trei dumnezei, ci ca un Dumnezeu după fiinţă, însă întreit în Persoane - îi cân- 
tăm Lui: Aliluia! 


Icosul al 10-lea 

Zid nesurpat eşti pentru toţi cei care aleargă cu credinţă la icoana ta cea făcătoare 
de minuni, Născătoare de Dumnezeu Fecioară. Pentru aceasta, prea nevinovată, 
roagă-te împreună cu puterile cereşti Fiului tău să ne dăruiască înaintea morţii ier- 
tare de păcate şi mare milă, ca să-ţi cântăm cu mulţumire unele ca acestea: 
Bucură-te, tainiţă a sfatului lui Dumnezeu cel în Sfânta Treime; 

Bucură-te, sălaş al lui Dumnezeu cel fără de sălaş; 

Bucură-te, binevestitoare a Domnului Hristos; 

Bucură-te, mângâiere a celor izbăviţi de diavol prin pogorârea la iad a Fiului tău; 
Bucură-te, râu dumnezeiesc năvalnic pentru inimile noastre cele sterpe; 

Bucură-te, sfeşnic prea luminos al minţilor noastre întunecate; 

Bucură-te, îndrumătoare a voii noastre celei pline de lenevire; 

Bucură-te, cea mai curată decât cerurile; 

Bucură-te, pavăză de neînfrânt a credinţei, care păzeşti Biserica de orice înşelare şi 
deşertăciune; 

Bucură-te, cetate a dumnezeieştilor dogme şi canoane; 

Bucură-te, rug nestins, care ne izbăveşti de focul cel veşnic; 

Bucură-te, bună Portăriță, care ne deschizi nouă porțile Raiului; 

Bucură-te, Stăpână, Maica lui Dumnezeu, ajută-ne pe noi în ziua Judecăţii la 
înfricoşătorul Prestol, iartă-ne greşalele noastre, nouă şi tuturor blagocestivilor 
creştini! 


Condacul al 11-lea 


Neputincioasă e orice cântare care încearcă să cuprindă mulţimea îndurărilor tale, 
0, Preasfântă Născătoare de Dumnezeu, arătate prin sfintele tale icoane făcătoare 
de minuni din întreaga lume şi din hotarele noastre mult pătimitoare, din vremurile 
cele de demult şi până astăzi. Şi, prea slăvind pe Preasfânta şi de viaţă dătătoarea 
Treime, care te-a ales ca mijlocitoare a noastră, Îi cântăm Acesteia cu teamă plină 
de blagocestie şi cu dragoste de robi şi de fii această singură cântare: Aliluia! 


Icosul al 11-lea 

În Sfânta Fecioară şi Născătoare de Dumnezeu vedem un sfeşnic strălucitor şi 
nestins, aprins de Sfântul Duh celor ce umblă în întunericul păcatului, dar care 
păşesc către taina pocăinţei. Pentru aceasta, învredniciţi de întreaga iertare a 
Tatălui şi de Sfintele şi de viaţă făcătoarele Taine ale Fiului ei, o cinstim cu che- 
marea aceasta: 

Bucură-te, masă, care ne dăruieşti hrana cea nestricăcioasă a Sfintei împărtăşanii; 
Bucură-te, că aşezi pe cei ce se împărtăşesc cu vrednicie de-a dreapta Fiului tău; 
Bucură-te, Maica Vieţii, care ţi-ai păstrat fecioria la naşterea lui Hristos; 

Bucură-te, că lumea nu ai părăsit la adormirea ta; 

Bucură-te, cea plină de har, căci izbăveşti cu rugăciunile tale din moarte sufletele 
noastre; 

Bucură-te, că mormântul şi moartea nu te-au putut păstra; 

Bucură-te, liniştire a durerilor naşterii; 

Bucură-te, uşurare a suferințelor celor ce mor; 

Bucură-te, prea curată Născătoare de Dumnezeu, pentru învierea Celui născut din 
tine; 

Bucură-te, comoară a învierii noastre; 

Bucură-te, vas de mir curgător, care niciodată nu te împuţinezi; 

Bucură-te, bucuria tuturor celor scârbiţi; 

Bucură-te, Stăpână, Maica lui Dumnezeu, ajută-ne pe noi în ziua Judecăţii la 
înfricoşătorul Prestol, iartă-ne greşalele noastre, nouă şi tuturor blagocestivilor 
creştini! 


Condacul al 12-lea 

Icoana ta cea plină de har, Preasfântă Fecioară, e ca un izvor de viaţă dătător pentru 
sufletele noastre, ale celor ce însetează după dumnezeiasca dreptate; iar tu, Stă- 
până, nu te întoarce de la noi în aceste vremuri de pe urmă, în care lepădarea de 
credinţa în Fiul tău, Domnul nostru lisus Hristos, s-a făcut tot mai înfricoşătoare şi 
pierzătoare, ci întinde acoperământul tău cel puternic asupra tuturor celor care îi 
cântă lui Dumnezeu: Aliluia! 


Icosul al 12-lea 


Cântând îndurările tale, prea bună şi prea îndurătoare Apărătoare a neamului creş- 
tinesc dreptmăritor, plini de evlavie ne închinăm icoanei tale celei făcătoare de 
minuni de la Bacikovo şi cu umilinţă îţi cântăm ţie: 

Bucură-te, lumină plină de tihnă în ceasul morții noastre; 

Bucură-te, însoţitoare fără durere a sufletelor noastre la vămi; 

Bucură-te, întâia noastră ajutătoare în vremurile de pe urmă; 

Bucură-te, cea care îndupleci pentru noi pe dreptul Judecător; 

Bucură-te, îndreptătoare a fulor desfrânaţi şi pierduţi; 

Bucură-te, cea care pedepseşti pe cei ce batjocoresc cele sfinte; 

Bucură-te, luminătoare a conştiinţelor celor viclenc; 

Bucură-te, împăciuitoare a celor care se vrăjmăşesc cumplit; 

Bucură-te, umilinţă a oamenilor cu inima plină de cruzime; 

Bucură-te, că la înfricoşătoarea Judecată vom privi la tine cu nădejde; 

Bucură-te, Rai al Sfintei Ortodoxii; 

Bucură-te, mântuire a noastră; 

Bucură-te, Stăpână, Maica lui Dumnezeu, ajută-ne pe noi în ziua Judecăţii la 
înfricoşătorul Prestol, iartă-ne greşalele noastre, nouă şi tuturor blagocestivilor 
creştini! 


Condacul al 13-lea (de trei ori) 


O, întru tot cântată Maică a Domnului, prea binecuvântată fucă a lui Dumnezeu- 
Tatăl, sălaş al lui Dumnezeu-Cuvântul şi Mireasă neîntinată a Preasfântului Duh! 
Primeşte această puţină slavoslovie a noastră, pe care ţi-o aducem din buze necu- 
rate înaintea sfintei tale icoane, şi roagă-te Fiului tău, care a înviat din morţi, Hri- 
stos Dumnezeul nostru, să ne izbăvească de moartea cea veşnică a iadului şi să ne 
facă părtaşi învierii Sale în ziua celei de-a doua Veniri, ca să-l cântăm veşnic: Ali- 
luia! 


Iar apoi se repetă: 


Icosul 1 

Înger al Domnului a fost trimis din cer ca să arate în minunată lumină peştera în 
care, ca o prea scumpă comoară, se afla ascunsă icoana ta, de Dumnezeu Născă- 
toare. lar noi, minunându-ne de prea înţelepciunea cea dumnezeiască, care a bine- 
voit să ne descopere această sfinţenie a ta nu printr-un oarecare om de frunte, ci 
printr-un creştin simplu, un păstor curat cu inima, astfel te înălțăm: 

Bucură-te, că icoana ta s-a arătat nu celor înţelepţi şi slăviţi cu numele, ci unui păs- 
tor simplu, sărac cu duhul; 

Bucură-te, căci prin aceasta ne înveţi smerenia şi blândeţea; 

Bucură-te, căci prin naşterea ta ai unit cele pământeşti cu cele cereşti; 


Bucură-te, că pruncă fiind, ai urcat treptele bisericii fără vreun ajutor; 

Bucură-te, căci ai fost dusă în Sfânta Sfintelor de Duhul Sfânt; 

Bucură-te, căci acolo ai primit hrană din mâna Arhanghelului; 

Bucură-te, Stăpână, căci ai fost aleasă ca Maică a Domnului de Dumnezeu-Tatăl; 
Bucură-te, căci ai primit pe Duhul Sfânt; 

Bucură-te, bucurie şi mângâiere în necazurile noastre; 

Bucură-te, potolirea întristăru noastre; 

Bucură-te, Stăpână, Maica lui Dumnezeu, ajută-ne pe noi în ziua Judecăţii la 
înfricoşătorul Prestol, iartă-ne greşalele noastre, nouă şi tuturor blagocestivilor 
creştini! 


Condacul 1 

Născătoare de Dumnezeu, aleasă ca Maică prea curată a Celui Preaînalt dintre toate 
neamurile, cântări de biruinţă şi de mulţumire îţi aducem ţie; şi șezând cu evlavie, 
cu umilință şi cu frică de Dumnezeu înaintea icoanei tale celei făcătoare de minuni 
de la Bacikovo, ni se pare că stăm înaintea celei mai cinstite decât Heruvimii şi 
mai slăvite fără de asemănare decât Serafimii. Pentru aceasta, te rugăm să ne aperi 
pe noi de toţi vrăjmaşi văzuţi şi nevăzuţi, ca plini de bucurie să-ţi cântăm ţie: Bu- 
cură-te, Stăpână, Maica lui Dumnezeu, ajută-ne pe noi în ziua Judecăţii la înfri- 
coşătorul Prestol, iartă-ne greşalele noastre, nouă şi tuturor blagocestivilor 
creştini! 


După care urmează rugăciunea: 


Rugăciune înaintea icoanei Născătoarei de Dumnezeu de la Bacikovo 


O, Maică prea lăudată, care ai născut pe Cel mai sfânt dintre toți sfinţii, pe Dumne- 
zeu-Cuvântul, pe Domnul nostru lisus Hristos! Binecuvântată şi prea binecuvânta- 
tă fii în toate veacurile şi numele tău să fie fericit de toate neamurile! 


Iţi mulţumim ţie că ne-ai învrednicit pe noi, păcătoşii, să te numim Maică a noastră 
şi să ne numim fii ai tăi. |ţi mulţumim că întotdeauna ne aperi cu sfânt acoperă- 
mântul tău. 


Cădem şi ne închinăm sfintei tale icoane făcătoare de minuni de la Bacikovo şi cu 
smerenie ne rugăm ţie: lumea o împacă, Biserica o păzeşte de eresuri şi de tul- 
burări, poporului creştinesc ajută-i! Fii ajutătoare celor nedreptăţiţi, nădejde celor 
fără de nădejde, ocrotitoare celor sărmani, mângâiere celor scârbiţi, hrănitoare 
celor înfometați, îmbrăcăminte celor goi, tămăduire celor bolnavi, mântuire celor 
păcătoşi, ajutor şi apărare tuturor creştinilor. 


Preacurată şi pururea Fecioară, Născătoare de Dumnezeu, Marie, singura ocroti- 
toare a noastră, încă te rugăm să dăruieşti sănătate bună şi minte înţeleaptă copii- 
lor noştri, ascultare şi curăţie tinerilor şi fecioarelor, dragoste şi credincioşie celor 
căsătoriţi, înţelepciune şi bună întărire celor în vârstă. Celor păcătoşi dăruieşte-le 
pocăință, celor drepţi bucurie în Duhul Sfânt, celor ce se clatină - întărire. 


Preasfântă şi prea binecuvântată Maică a Domnului nostru lisus Hristos, ştim că tu 
nicicând nu întorci cu mâna goală de la sfânta şi prea minunata ta icoană; pentru 
aceasta, stând acum înaintea ei, ca şi cum ne-am afla chiar înaintea ta, cu umilință 
te rugăm: fii bucuria şi mângâierea noastră, potoleşte întristarea noastră, caută-i pe 
cei pierduţi, fii mijlocitoare celor păcătoşi, izvor de viaţă al milostivirii pentru 
sufletele noastre şi îndrumătoare a vieţii noastre! Numai astfel - în sfântă bucurie şi 
lumină - vom putea noi să cântăm şi să mărim numele tău împreună cu prea sfântul 
nume al Celui Născut din tine, Domnul nostru lisus Hristos, căruia 1 se cuvine sla- 
va, cinstea şi închinăciunea, împreună cu Cel fără de început al Său Părinte şi cu 
Preasfântul Duh în vecii vecilor. Amin. 


Traducerea s-a realizat după originalul în limba bulgară: Sveta Bogorodiţa 
Bacikovska, Sofia, 1998 


(Extras din cartea: Minunile icoanei Maicii Domnului de la Bacikovo, Editura 
Sophia) 


Istoria icoanei făcătoare de minuni de la Bacikovo 

Tradiţia spune că icoana făcătoare de minuni a Maicii Domnului de la Bacikovo a 
fost pictată de către întâiul iconar creştin, Sfântul apostol şi evanghelist Luca, pe 
când Maica Domnului nu fusese răpită la cer, aflându-se în grija prea iubitului 
ucenic al lui Hristos, loan evanghelistul, în cetatea Ierusalimului. 


Această icoană se încadrează în tipul iconografic „Maica Domnului - Umilenie" şi 
se evidenţiază prin milostivirea şi dragostea sa înduioşătoare de Maică îndreptată 
către dumnezeiescul Prunc şi prin înduioşarea Pruncului către Maică, cele două 
chipuri fiind zugrăvite strâns unite unul de altul. 


Conform predaniei, icoana a fost trimisă de la Ierusalim în Iviria (Gruzia), iar din 
veacul al V-lea s-a aflat în împrejurimile Sfintei Mănăstiri Bacikovo, unde în acele 
vremuri se afla un aşezământ monahal. 


Când monahii au înţeles că mănăstirea lor era ameninţată de primejdia jafului go- 
ților, aceştia au ascuns icoana într-o crăpătură a unei stânci din acele locuri, numită 
„Stânca roşie". Mănăstirii 1 s-a dat foc, iar de atunci urmele icoanei s-au pierdut. 


După un timp, când marele comandant gruzin Grigorie Bakuriani, care se afla în 
fruntea oştirii bizantine din Europa, a înălţat actuala mănăstire (1083), icoana nu 
era încă descoperită. 


Minunata ei aflare s-a petrecut astfel: departe de mănăstire, un păstor de capre, pe 
nume Anghel, îşi păştea turma sa. După o vreme, a băgat de seamă, pe un loc înalt, 
o minunată lumină. Vedenia s-a repetat în mai multe rânduri şi în cele din urmă 


păstorul, simplu cu firea, dar nespus de evlavios, şi-a dat seama că lumina izvo- 
răşte dintr-o icoană. 


Fără să mai zăbovească, a mers la Mănăstirea Bacikovo şi a povestit egumenului 
despre această întâmplare. Încredinţându-se de adevărul spuselor păstorului de ca- 
pre, egumenul a mers împreună cu fraţii la locul dat, numit „Stânca roşie", unde cu 
mai multe veacuri în urmă monahii mănăstirii distrase ascunseseră scumpul odor. 
Şi au aflat icoana. Cu mare osteneală au coborât-o de pe stânca înaltă pe care se 
afla. 


Frații mănăstirii au dus icoana, cu procesiune solemnă, în biserica mare a Mă- 
năstirii Bacikovo, aşezând-o la dreapta intrării în biserică, încât Maica Domnului 
să vadă cu ce inimă păşeşte fiecare în sfântul locaş; ca cei ce păşesc în el să fie 
urmăriți de privirea veghetoare a Maicii Domnului, care să socotească fiecare pas 
al lor în acest loc binecuvântat. 


Mănăstirii nu i-a fost dat însă să aibă parte vreme îndelungată de această icoană, 
căci ea s-a făcut îndată nevăzută din biserică. Fraţii doreau fierbinte să se întoarcă 
în mănăstire icoana cea făcătoare de minuni. Dar unde să o afle? 


După o vreme, fraţii şi-au dat seama că apa din valea din partea de nord a bisericii- 
gropniță (această biserică e situată cam la 200-250 m răsărit de mănăstire), a lui 
Grigorie Bakuriani, a crescut foarte mult şi din rea la gust, din pricina calcarului 
abundent, a devenit uşoară şi cu un gust minunat. Această minune a fost pusă pe 
seama puterii făcătoare de minuni a icoanei dispărute din mănăstire. Astfel, ei au 
hotărât să caute icoana în susul râului - cunoscut sub numele de apa Klovion (,„sco- 
bitură în stâncă"). Acolo au şi aflat icoana. Şi, de bucurie, monahii, împreună cu 
întreaga suflare din împrejurimi, s-au îndreptat către acel loc ca să o întâmpine pe 
Maica lui Dumnezeu şi să o conducă sărbătoreşte în biserica lor. 


Purtând deasupra capetelor lor sfânta icoană, egumenul şi fraţii au început să co- 
boare la vale, spre locul în care îi aştepta mulțimea de popor. În prima poiană în 
care au păşit şi la care se încheia stânca muntelui în care au aflat icoana, pro- 
cesiunea s-a oprit, ca să se odihnească cu toţii. În această poiană, după o vreme, a 
fost înălţată o biserică în cinstea Sfinţilor Arhangheli, care să amintească gene- 
raţiilor viitoare despre arătarea minunată a icoanei şi despre descoperitorul acesteia 
- păstorul cu inima curată pe nume Anghel. 


După odihnă, procesiunea sărbătorească a mers mai departe, în drum spre mă- 
năstire s-au cântat imne bisericeşti, poporul arătându-şi bucuria prin rugăciuni cu 


mare glas către Cel Preaînalt: „Doamne, miluieşte-ne pe noi!" Bucuria poporului a 
crescut nespus atunci când mai mulţi bolnavi, aduşi la această sărbătoare cu nă- 
dejdea izbăvirii de boală, au primit înaintea ochilor tuturor tămăduire în chip minu- 
nat. Icoana a fost adusă în biserică şi aşezată la locul pregătit ei, unde a rămas până 
la dărâmarea locaşului de cult, în secolul al XV-lea. 


În toată această vreme, prin sfânta icoană întrutotbunul Dumnezeu a săvârşit mul- 
țime de minuni, revărsând marea Lui milă asupra mulțimii celor ce pătimeau tru- 
peşte şi sufleteşte, care veneau să se închine la mănăstire cu inima curată, din tot 
sufletul şi din toată inima lor, şi care cu adâncă credinţă alergau la mila Sa prin 
Preasfânta şi prea nevinovata Maică a lui Dumnezeu şi pururea Fecioară Maria, al 
cărei chip era zugrăvit pe această icoană făcătoare de minuni de însăşi mâna 
Sfântului apostol şi evanghelist Luca. 


Strămutarea sărbătorească a sfintei icoane făcătoare de minuni de la Kluviata în 
biserica mănăstirii s-a petrecut în cea de-a doua zi de Paşti, în sfânta şi luminoasa 
Luni a marelui praznic. lată de ce şi acum, în fiecare an, în această zi se săvârşeşte 
o procesiune sărbătorească cu litie de la sfânta mănăstire până la Kluviata şi înapoi. 
Pentru această sărbătoare ortodoxă de neuitat, în mănăstire se adună mulţime de 
închinători drepteredincioşi şi chiar şi de alte credinţe. 


În timpul robiei turceşti, înaltul administrator al Stanimakăi (astăzi Asenovgrad) 
nicicând nu şi-a îngăduit să nu participe la această sărbătoare, uneori sosind aici 
chiar şi cu soţia şi copiii săi. Şi astăzi se păstrează locul unde acest înalt funcționar 
stătea la masa de praznic. 


Nu este cunoscut unde şi cum a fost păzită însă această sfântă icoană atât de multă 
vreme, după ce biserica mănăstirii a fost distrusă - de la sfârşitul veacului al XV- 
lea şi până în anul 1604 - atunci când a fost înălţat actualul locaş. Este cunoscut 
totuşi faptul că, îndată după încheierea lucrărilor la biserică, sfânta icoană a fost 
adusă aici şi aşezată chiar în acel loc în care s-a aflat şi în biserica înălţată de 
comandantul de oşti Bakunani. 


Conform unei tradiții din vremurile mai noi, de icoana Preasfintei Născătoare de 
Dumnezeu de la Bacikovo se leagă şi o altă minunată întâmplare. O redăm aici pe 
scurt: Râul Stanimaka, ce pleacă de la mănăstire (e vorba de râul Ceata - Aseniţa), 
scădea uneori atât de mult, încât monahii mănăstirii nu mai aveau nici de unde bea 
apă. De când a venit însă, în chip minunat, icoana Maicii Domnului în mănăstire, 
apa acestuia a început să curgă din abundență. Sătenii care vin la mănăstire pentru 
închinare se spală pe faţă cu această apă şi caută să bea cât pot de mult din ea, iar 


aceasta înainte de împărtăşire (adică în zilele de dinainte de Sfânta împărtăşanie, 
petrecute în post aspru şi cu rugăciune). 


Slava minunilor petrecute la rugăciunile sincere şi fierbinţi ale pelerinilor bine 
credincioşi înaintea icoanei făcătoare de minuni de la Bacikovo s-a răspândit cu 
repeziciune nu doar printre creştinii ortodocşi din Europa, ci şi printre cei din Asia, 
ori chiar şi până în îndepărtata Gruzie (Iviria), de unde a venit icoana. 


E de subliniat, de altfel, faptul că legăturile între Mănăstirea Bacikovo şi Gruzia au 
fost foarte viu încă de la întemeierea mănăstirii, astfel că din această ţară soseau 
tineri pentru şcoala duhovnicească a aşezământului şi pentru a face ascultare în 
acest loc. La sfârşitul veacului al XIII-lea şi începutul celui de-al XIV-lea, doi frați 
- Ignatie şi Atanasie - au făcut făgăduinţă să înfrumuseţeze icoana făcătoare de 
minuni cu ferecătură de argint aurit şi au împlinit-o, ca mulțumire pentru Prea- 
sfânta Născătoare de Dumnezeu, care prin icoana sa a arătat mare milostivire şi 
binefacere către ei. Cei doi fraţi au luat măsurile exacte ale icoanei şi au dat co- 
mandă în Georgia, voind ca peste ferecătură icoanei să se înscrie cu litere în limba 
gruzină următoarele: (pe partea dreaptă) „Stăpâne Doamne, lisuse Hristoase şi 
Duhule Sfinte! Această icoană a Preasfintei, slăvitei Stăpânei noastre de Dumne- 
zeu Născătoarea, Maica lui Dumnezeu, se numeşte Petriciul, adică Petricika (Pe- 
trioțiotisa). Și această icoană am înfrumuseţat-o (împodobit-o) noi, fraţii Atanasie 
şi Ignatie, pentru mântuirea noastră şi a copiilor noştri. Am afierosit şi trei sate 
pentru sfânta biserică a ei, ca să slujească pentru întreţinere. Acestea se află în 
locul care se numeşte Katli. Primul sat are numele Karalet; aici are în stăpânire 
două mori şi o vie; al doilea se numeşte Erknit, unde, de asemenea, are două vii; 
al treilea sat se numeşte Lilo şi se află sus, în munte - aici are câteva locuri. În 
acest de pe urmă sat se află şi Biserica Preasfintei Născătoare de Dumnezeu 
Petricika, unde se slăveşte această sfântă icoană din Iviria." 


(Pe partea stângă): „Această icoană a Preasfintei Născătoare de Dumnezeu am 
înfrumuseţat-o în vremea când peste romei împărățeau Andronic şi Mihail, fiii lui 
Paleolog, iar în Gruzia împărățeau Constantin şi Dimitrie din neamul Bagrotridi, 
în anul 530 după Hristos, indictionul al IX-lea, 12 decembrie. Tu, Stăpână, Maica 
lui Dumnezeu, ajută-ne pe noi în ziua Judecăţii la înfricoşătorul Prestol, iartă-ne 
greşalele noastre, nouă şi tuturor blagocestivilor creştini!" 


In afară de înscrisul gruzin, peste acoperământul de argint aurit există şi un înscris 
grecesc încrustat. Acesta glăsuieşte astfel: „Maica lui Dumnezeu Vlaherniţa". Şi 
imediat sub acesta, în două mici rozete sunt încrustate două cuvinte: „lisus Hri- 
stos”. 


Numele de Vlaherniţa al icoanei făcătoare de minuni de la Bacikovo este legat fie 
de şederea ei pentru o anumită vreme în Biserica Maicii Domnului din Vlaherne de 
la Constantinopol, fie de faptul că o icoană tot de tipul „Umilenie" s-a aflat în bi- 
serica pomenită mai sus. 


Sfânta icoană a Maicii Domnului de la Bacikovo a strălucit ca un sfeşnic luminos 
pentru neamurile din Balcani în timpul robiei turceşti de mai bine de cinci veacuri, 
arătându-le acestora calea tămăduirii duhovniceşti. În timpul jugului de jumătate de 
veac al puterii comuniste atee, de asemenea, această icoană a fost o cetate a cre- 
dinţei şi nădejdii pentru credincioşii dreptmăritori, mu de creştini primind minunat 
ajutor de la Maica Domnului zugrăvită pe această icoană în scârbele şi în 
încercările lor. 


Şi astăzi, icoana Maicii Domnului de la Bacikovo îi ajută pe toţi cei care aleargă cu 
credinţă, cu smerenie şi cu făgăduinţa sinceră de pocăință pentru greşalele lor la ea. 
De la această icoană nimeni nu se întoarce cu mâinile goale, orice creştin plecând 
la casa sa cu bogate daruri duhovniceşti şi cu mare mângâiere în inimă. 


(Extras din cartea: Minunile icoanei Maicii Domnului de la Bacikovo, Editura 
Sophia) 


